text: Julie Rademacher er blevet mor
  02 november 2011 kl. 13.12
  Tidligere folketingsmedlem Julie Rademacher, 27 år, valgt i Kolding, er blevet mor til lille Carl, der er opkaldt efter sin oldefar, 40-årige Nicolai Wammens farfar.
  Nicolai Wammens er tidligere borgmester i Århus og Europaminister i den nye regering.
  De to socialdemokrater er ikke kærester, og de bor ikke sammen. Det har de heller ikke planer om at komme til.
  - Vi er moderne forældre, hvor far og mor ikke bor sammen, men er sammen om at være forældre med et fælles ansvar. Vi kommer til at skulle dele Carl. Lige nu er han mest sammen med sin mor, men når han bliver lidt ældre, kommer han til at være noget af tiden hos mig, siger Nicolai Wammen til Århus Stiftstidende. 
  Han siger til avisen, at "ens liv udvikler sig en gang imellem i uventede retninger", men "det er en gave, jeg er taknemmelig for". 
  Julie Rademacher siger, at lille Carl ligner sin far.
  - Han er en flot fyr, selvom han ligner sin far, siger hun til avisen med slet skjult ironi.
  Den nybagte mor flytter snart til Nuuk for at være politisk rådgiver for Siumut, det grønlandske socialdemokrati. 
  Julie Rademacher var medlem af Folketinget i fire år, og hun valgte selv at trække sig før det seneste valg.
  